โครงการในอนาคต

บริษัทฯตั้งเป้ายอดขายสินค้าของบริษัทฯสำหรับปี 2550 เพิ่มขึ้นจากปีก่อน 15%
จากการเปิดสาขาตลาดนัดกระเบื้องของบริษัทเพิ่มขึ้นอีก 15 แห่ง
ซึ่งจะช่วยให้บริษัทขยายฐานลูกค้ากลุ่มใหม่ได้เพิ่มมากขึ้นเพื่อให้สอดคล้องกับแนวโน้มการก่อสร้างที่คาดว่าจะเติบโตขึ้นจากปีก่อน
โดยบริษัทมุ่งมั่นที่จะรักษาส่วนแบ่งการตลาดในประเทศของบริษัทให้มากที่สุด หรือประมาณ 30.0%
ของมูลค่าการตลาดรวม ผลจากการที่บริษัทได้ขยายกำลังการผลิตอย่างต่อเนื่องมาตลอด
ทำให้ปัจจุบันบริษัทและบริษัทในเครือมีกำลังการผลิตสูงสุดคือ 46 ล้าน ตร.ม./ปี หรือประมาณ
3,800,000 ตารางเมตรต่อเดือน

ดังนั้น ต้นทุนการผลิตต่อหน่วยจึงลดลงจากการขยายกำลังการผลิตของโรงงานดังกล่าว
สำหรับแผนการขยายกำลังผลิตที่เหลืออีก 2 เตา หรือ 6 ล้าน
ตร.ม./ปีนั้นคณะกรรมการพิจารณาแล้วเห็นควรให้เลื่อนออกไปอีก
จนกว่าปริมาณการต้องการใช้ในตลาดจะเพิ่มมากขึ้น ดังนั้นในปี 2550
บริษัทฯไม่มีโครงการลงทุนที่จะต้องใช้เงินจำนวนมาก มีเพียงการขยายสาขาเพิ่มอีกประมาณ 15
แห่ง ให้ครอบคลุมทั่วประเทศ
และปรับปรุงระบบการทำงานให้รัดกุมเพื่อลดค่าใช้จ่ายในการผลิตและการบริหารให้มากยิ่งขึ้น
โดยในปี 2549 มีรายจ่ายเกี่ยวกับการขยายสาขาและการเพิ่มกำลังการผลิตมากถึง 700
ล้านบาทแล้ว ดังนั้นตั้งแต่ปี 2550 เป็นต้นไป
จะเริ่มมีการเก็บเกี่ยวผลประโยชน์จากการลงทุนในปีที่ผ่านๆมา

บริษัทยังคงนโยบายที่จะจ่ายเงินปันผลสม่ำเสมอทุกไตรมาส โดยมีอัตราการจ่ายเงินปันผลที่ระดับ
70% ของกำไรสุทธิหลังหักภาษีเงินได้นิติบุคคล ทั้งนี้ขึ้นอยู่กับภาวะเศรษฐกิจ
ผลการดำเนินงานและโครงการในการดำเนินธุรกิจในอนาคตของบริษัทฯสำหรับปี 2550
คาดว่ากำไรสุทธิของบริษัทฯจะเพิ่มมากขึ้นจากยอดขายที่เพิ่มขึ้น
และต้นทุนการผลิตที่คาดว่าจะลดลงเนื่องจากผลิตได้เต็มกำลังการผลิต
และค่าน้ำมันที่ใช้ในการขนส่งลดลง ประกอบกับหนี้สินและอัตราดอกเบี้ยลดลงด้วย
ทั้งนี้บริษัทตั้งเป้าลดสัดส่วนหนี้สินต่อทุนให้อยู่ที่ระดับ 0.8 เท่า
เนื่องจากไม่ต้องใช้เงินลงทุนจำนวนมาก
ดังนั้นจึงมีเงินเหลือคืนหนี้สินระยะยาวได้หมดและหากเป็นไปตามแผนงาน บริษัท
จะสามารถเพิ่มอัตราการจ่ายเงินปันผลให้ผู้ถือหุ้นได้อีก
โดยบริษัทยังคงกู้ยืมเงินในรูปของสินเชื่อระยะสั้นและเงินเบิกเกินบัญชี
ซึ่งมีอัตราดอกเบี้ยต่ำกว่าหนี้ระยาวและสอดคล้องกับแผนการใช้เงินของบริษัทฯซึ่งต้องใช้เงินทุนหมุนเวียนสินค้าคงคลังมากขึ้นตามจำนวนสาขาที่เพิ่มขึ้น

แนวโน้มในระยะกลางคาดว่าสภาวะเศรษฐกิจโดยรวมของประเทศจะอยู่ในภาวะที่ขยายตัวได้อีกระดับหนึ่ง
เป็นผลจากมาตรการกระตุ้นเศรษฐกิจของรัฐ อัตราดอกเบี้ยลดลง
และในช่วงปลายปีสภาวะทางการเมืองจะคลี่คลายลงหลังจากมีการเลือกตั้งเรียบร้อยแล้ว

บริษัทจึงกำหนดนโยบายในการใช้ทรัพยากรต่างๆ
ที่มีอยู่อย่างมีประสิทธิภาพเพื่อให้เกิดประโยชน์สูงสุด
โดยมีแผนงานการซ่อมแซมและบำรุงรักษาเครื่องจักรและอุปกรณ์ให้อยู่ในสภาพพร้อมใช้งานอย่างสม่ำเสมอ
และมีเป้าหมายหลักเน้นการเป็นผู้ผลิตที่มีต้นทุนต่ำสุดและรักษาสัดส่วนการตลาดให้อยู่ในลำดับแรก
หากมีความต้องการใช้กระเบื้องเพิ่มขึ้น
บริษัทฯจะพิจารณาขยายกำลังการผลิตอย่างต่อเนื่องโดยไม่จำเป็นต้องเพิ่มทุน
เนื่องจากยังมีเงินทุนหมุนเวียนเพียงพอ และอัตราส่วนหนี้สินต่อทุนยังอยู่ในระดับต่ำ
และอาจเพิ่มอัตราผลตอบแทนในการลงทุนเพื่อจ่ายเงินปันผลให้แก่ผู้ถือหุ้นได้ด้วย

ส่วนแผนงานในปี 2550 บริษัทมุ่งเน้นที่จะบริหารสินค้าคงคลังให้พอเหมาะกับการขาย
และเนื่องจากในปีนี้ ไม่มีการขยายกำลังการผลิต มีเพียงแผนการเปิด Outlet เพิ่มอีก 15 แห่ง
รวมกับค่าใช้จ่ายเกี่ยวกับอุปกรณ์คอมพิวเตอร์ รวมกันแล้วจะมีรายจ่ายลงทุนเพียงไม่เกิน 100
ล้านบาทเท่านั้น ทำให้บริษัทฯมีสภาพคล่องเหลือมากพอที่จะจ่ายคืนเงินกู้เพื่อลดภาระดอกเบี้ยจ่าย
โดยตั้งเป้าหมายให้อัตราส่วนหนี้สินต่อทุนลดเหลือเพียง 0.8 เท่า ในภาวะที่เศรษฐกิจชะลอตัวลง
ซึ่งถ้าเป็นไปตามแผนงานที่กล่าว
คณะกรรมการจะสามารถพิจารณาเพิ่มอัตราการจ่ายเงินปันผลให้ผู้ถือหุ้นได้เพิ่มจากเดิมด้วย